सूत्रों के अनुसार, अपराध शाखा के पास विंदू तथा मयप्पन के बीच की बातचीत का कॉल डेटा रिकार्ड मौजूद था और माना जा रहा है कि उसने दोनों की बातचीत के रिकार्र्ड उनके सामने रखकर उनसे पूछताछ की। हालांकि राय ने मयप्पन की गिरफ्तारी के बाद मीडिया से बात करते हुए मयप्पन के आईपीएल मैचों के स्पॉट फिक्सिंग में शामिल होने की बात नहीं कही लेकिन उन्होंने पहले कहा था कि उन्हें इसका गहरा संदेह है। मयप्पन से पूछताछ किए जाने से पहले राय ने संवाददाताओं से कहा था, ‘‘हमें संदेह है कि मयप्पन ने अंदर की सूचनाएं गिरफ्तार अभिनेता विंदू रंधावा को दीं जिन्होंने इसे सट्टेबाजों तक पहुंचाया।’’ मयप्पन की गिरफ्तारी के बाद श्रीनिवासन के इस्तीफे की मांग और गरमा सकती है क्योंकि पहले से ही क्रिकेट संगठनों के उनके विरोधियों ने उनके इस्तीफे की मांग करनी शुरू कर दी थी।